અમદાવાદ નજીકના બાવળાના ગ્રામ્ય વિસ્તારમાં રહેતી, ઓછું કે નહીં ભણેલી બે મહિલા વચ્ચે આકર્ષણ થયું ને પ્રેમસંબંધો બંધાયાં. સમાજે આ સંબંધો માન્ય ન રાખ્યાં. કંપનીમાં કામ કરતાં થયેલી ગાઢ મિત્રતાને પરપુરુષ સાથેના સંબંધો હોવાની આશંકાથી ઘેરાઈ ગયાં. કદાચિત, આવા જ કારણે બે પરિણીત મહિલાએ ‘લિપસ્ટીક’થી રિવરફ્રન્ટની પાળી અને નાસ્તાની ડીશ પાછળ ‘જાહેર સ્યુસાઈડ નોટ’ લખી પોતાના લેસ્બિયન સંબંધો ઉજાગર કરી આપઘાત કરી લીધો. અમદાવાદના સાબરમતી રિવરફ્રન્ટ ઉપર ગુજરી બજાર નજીક રવિવારે મધરાત્રે સામૂહિક આપઘાતની ઘટના બની છે. ત્રણ વર્ષની દીકરીને નદીમાં ફેંકી આશા ઠાકોર (ઉ.વ. 28) અને તેની મિત્ર ભાવના ઠાકોર (ઉ.વ. 30)એ દુપટ્ટાથી કમર અને હાથ બાંધીને નદીમાં પડતું મુક્યું. ‘ટોક ઓફ ધ ટાઉન’ બનેલી ઘટનામાં રિવરફ્રન્ટ વેસ્ટ પોલીસે બે મહિલાના આપઘાત માટે AD અને બાળકીના મોત માટે બન્ને મહિલા સામે હત્યાનો ગુનો નોંધ્યો છે.